Бос кабельдер және аппараттық қамтама мәселелері ықтимал себептер болуы мүмкін.
GNOME құжаттама жобасы
gnome-doc-list@gnome.org

# Компьютерім қосылмай тұр

Компьютеріңіздің қосылмауының бірнеше себебі болуы мүмкін. Бұл тақырып кейбір ықтимал себептерге қысқаша шолу жасайды.

# Компьютер желіге қосылмаған, батареясы бос немесе кабель бос

Компьютердің қуат кабельдері нық жалғанғанына және розеткалардың іске қосылғанына көз жеткізіңіз. Монитордың да желіге қосылғанына және іске қосылғанына көз жеткізіңіз. Егер сізде ноутбук болса, зарядтау кабелін жалғаңыз (батареясы таусылып қалған жағдайда). Сондай-ақ, егер батарея алынбалы болса, оның орнына дұрыс салынғанын тексергіңіз келуі мүмкін (ноутбуктің астыңғы жағын тексеріңіз).

# Компьютердің аппараттық қамтамасындағы мәселе

Компьютеріңіздің құрамдас бөлігі бұзылған немесе дұрыс жұмыс істемеуі мүмкін. Егер солай болса, компьютеріңізді жөндету керек болады. Жиі кездесетін ақауларға бұзылған қуат беру блогы, дұрыс орнатылмаған құрамдас бөліктер (мысалы, жад немесе RAM) және ақаулы аналық плата жатады.

# Компьютер дыбыстық сигнал береді де, содан кейін сөніп қалады

Егер компьютерді қосқан кезде ол бірнеше рет дыбыстық сигнал беріп, содан кейін сөніп қалса (немесе іске қосылмаса), бұл оның мәселе анықтағанын білдіруі мүмкін. Бұл сигналдар кейде дыбыстық кодтар деп аталады және дыбыстық сигналдардың жиынтығы компьютерде қандай мәселе бар екенін білдіруге арналған. Әртүрлі өндірушілер әртүрлі дыбыстық кодтарды пайдаланады, сондықтан компьютеріңіздің аналық платасының нұсқаулығымен танысуыңыз немесе компьютеріңізді жөндеуге апаруыңыз керек.

# Компьютер желдеткіштері айналып тұр, бірақ экранда ештеңе жоқ

Ең алдымен монитордың желіге қосылғанына және іске қосылғанына көз жеткізу керек.

Бұл мәселе аппараттық қамтама ақауына да байланысты болуы мүмкін. Қуат батырмасын басқан кезде желдеткіштер іске қосылуы мүмкін, бірақ компьютердің басқа маңызды бөліктері іске қосылмауы мүмкін. Бұл жағдайда компьютеріңізді жөндеуге апарыңыз.